`3000 டன் பிளாஸ்டிக் குப்பை; இனியும் கருணையை எதிர்பார்க்காதீர்கள்!'- வளர்ந்த நாடுகளை எச்சரிக்கும் மலேசியா
`3000 டன் பிளாஸ்டிக் குப்பை; இனியும் கருணையை எதிர்பார்க்காதீர்கள்!'- வளர்ந்த நாடுகளை எச்சரிக்கும் மலேசியா
வளர்ந்த நாடுகளின் குப்பைத் தொட்டியா நாங்கள்... இந்தப் பக்கம் உங்கள் கண்டெய்னர்கள் வந்தால் கப்பலுடன் அவை திருப்பி அனுப்பப்படும் என மலேசியா அரசு எச்சரிக்கை விடுக்கப்பட்டுள்ளது. உலகநாடுகளின் குப்பைகளை இறக்குமதி செய்து அதில் வர்த்தகத்தைப் பெருக்கி வந்த சீனா இனி நாங்கள் பிளாஸ்டிக் கழிவுகளை இறக்குமதி செய்வது இல்லை என்று திடீரென அறிவித்தது. வளர்ந்த நாடுகளின் குப்பைகளை இறக்குமதி செய்து அதை மறுசுழற்சி செய்து வந்த ஆசிய நாடுகள் அதனால் ஏற்படும் சுற்றுச்சூழல் மாசை சமீபத்தில்தான் உணர்ந்திருந்தனர். சீனா, இந்தியா போன்ற ஆசிய நாடுகள் பிளாஸ்டிக் கழிவுகளை இறக்குமதி செய்வதில்லை என முடிவு எடுத்தது. இந்தியா துறைமுகங்களில் சில கண்டெய்னர்களில் பிளாஸ்டிக் கழிவுகள் என்ற பெயரில் மருத்துவக்கழிவுகள் இருந்தது கடந்த சில வருடங்களுக்கு முன்பு தலைப்புச் செய்தியானது. அதிகரிக்கும் மக்கள் தொகையில் உள்நாட்டுக் கழிவுகளையே மேலாண்மை செய்ய முடியாத நிலைதான் உள்ளது. இதன்காரணமாகத்தான் இந்த முடிவை ஆசிய நாடுகள் எடுத்தது. ஆசிய நாடுகளின் இந்த முடிவானது வளர்ந்த நாடுகளுக்குப் பெரும் அதிர்ச்சியைக் கொடுத்தது.  
சீனா, இந்தியா போன்ற நாடுகள் திடீரென எடுத்த முடிவால் வளர்ந்த நாடுகளின் குப்பைகள் எங்குக் கொட்டப்படும் எனக் கேள்வி எழுந்தது. முறைகேடான வழியில் அவை மீண்டும் ஆசிய நாடுகளுக்குள்ளே கொட்டப்படும் எனச் சமூக ஆர்வலர்கள் வருத்தம் தெரிவித்திருந்தனர். இந்தநிலையில்தான் மலேசியாவில் முறைகேடாக மறுசுழற்சி நிறுவனங்கள் தொடங்கப்பட்டன. அமெரிக்கா, கனடா, ஜப்பான், சவுதி அரேபியா மற்றும் சீனாவிலிருந்து ஏராளமான பிளாஸ்டிக் கழிவுகள் மலேசியாவில் குவியத் தொடங்கின. இது அந்நாட்டு அரசுக்குப் பெரும் அச்சுறுத்தலைக் கொடுத்தது. முறைகேடாகத் தொடங்கப்பட்ட மறுசுழற்சி நிறுவனங்களைக் களையெடுக்கும் பணியை மலேசியா அரசு தொடங்கியது. சுமார் 150 நிறுவனங்களைக் கண்டுபிடித்து அவற்றை மூடியது.
ஆனாலும் மலேசியாவுக்கு கண்டெய்னர்களில் வரும் குப்பைகளின் அளவு குறைந்ததாகத் தெரியவில்லை. இந்நிலையில்தான் மலேசியாவுக்குக் கப்பல்கள் மூலம் அனுப்பப்பட்ட 3300 டன் கழிவுகளை வளர்ந்த நாடுகளுக்கே திரும்பி அனுப்பியுள்ளது. இதுதொடர்பாகப் பேசியுள்ள அந்நாட்டுச் சுற்றுச்சூழல் துறை அமைச்சர்  Yeo Bee Yin, ``வளர்ந்த நாடுகளின் குப்பைத் தொட்டியா நாங்கள். இந்தப் பக்கம் உங்கள் கண்டெய்னர்கள் வந்தால் கப்பலுடன் அவை திருப்பி அனுப்பப்படும். எந்தக் கருணையும் எதிர்பார்க்காதீர்கள். பிளாஸ்டிக் கழிவுகளை சீனா இறக்குமதி செய்ய தடை விதித்ததையடுத்து வளர்ந்த நாடுகள் மலேசியாவைக் குறிவைக்கின்றன. தவறான வழிமுறைகள் மூலம் 60 கண்டெய்னர்களில் பிளாஸ்டிக் கழிவுகள் இறக்குமதி செய்யப்பட்டுள்ளன. இங்கிலாந்திலிருந்து கேபிள்கள், ஆஸ்திரேலியாவிலிருந்து மாசுபட்ட பால் பாக்கெட்டுகள், கனடா, ஜப்பான், அமெரிக்கா, சீனா போன்ற நாடுகளிலிருந்து மின்சாதனக் கழிவுகள், வீட்டு உபயோகப்பொருள்களின் கழிவுகள் குவிந்துள்ளன. சீனா பிளாஸ்டிக் கழிவுகளை இறக்குமதி செய்ய தடைவிதித்துள்ளதால் வளர்ந்த நாடுகள் இதை எங்கள் பக்கம் திருப்புகிறார்கள்.
இங்கிலாந்தைச் சேர்ந்த மறுசுழற்சி நிறுவனம் கடந்த 2 ஆண்டுகளில் 1000 கண்டெய்னர்களில் 50,000 டன் கழிவுகளை இறக்குமதி செய்துள்ளது. மலேசியா ஒன்றும் உலகநாடுகளின் குப்பையைக் கொட்டும் இடமல்ல. நாங்கள் எதிர்த்துப் போராடுவோம். நாங்கள் சிறிய நாடுதான். வளர்ந்த நாடுகள் எங்களைத் தாக்க முடியாது. மலேசியாவில் ஏராளமான மறுசுழற்சி நிறுவனங்கள் முறைகேடாகத் தொடங்கப்பட்டுள்ளன. இதுவரை 150 தொழிற்சாலைகள் மூடப்பட்டுள்ளன. இந்த மாதம் தொடக்கத்தில்கூட ஸ்பெயினிலிருந்து வந்த 5 கண்டெய்னர்கள் திருப்பி அனுப்பப்பட்டது. வளர்ந்த நாடுகளில் வசிக்கும் மக்கள் தங்களது குப்பைகளைத் தனியாகப் பிரித்துத்தான் குப்பைத் தொட்டியில் போடுகின்றனர். இறுதியில் அந்தக் குப்பைகள் வளர்ந்து வரும் நாடுகளில் முறைகேடான முறையில் கொட்டப்படுகிறது. வளர்ந்த நாடுகள் இந்தக் குப்பைகளை எப்படி மேலாண்மை செய்வது என்பதை யோசியுங்கள். வளர்ந்து வரும் நாடுகள் மீது கொட்டுவதை நிறுத்துங்கள்'' எனப் பேசியுள்ளார்.